title: 2012/394/ΕΕ: Απόφαση της Επιτροπής, της 21ης Δεκεμβρίου 2011 , σχετικά με τη συμβατότητα με το ενωσιακό δίκαιο των μέτρων που προτίθεται να λάβει η Ιταλία δυνάμει του άρθρου 14 της οδηγίας 2010/13/ΕΕ του Ευρωπαϊκού Κοινοβουλίου και του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)

text:
               17.7.2012

               EL

               Επίσημη Εφημερίδα της Ευρωπαϊκής Ένωσης

               L 187/57

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 21ης Δεκεμβρίου 2011
   σχετικά με τη συμβατότητα με το ενωσιακό δίκαιο των μέτρων που προτίθεται να λάβει η Ιταλία δυνάμει του άρθρου 14 της οδηγίας 2010/13/ΕΕ του Ευρωπαϊκού Κοινοβουλίου και του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)
   (2012/394/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2010/13/ΕΕ του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων) (1), και ιδίως το άρθρο 14 παράγραφος 2,
   Εκτιμώντας τα ακόλουθα:

               (1)

               Με επιστολή της 20ής Σεπτεμβρίου 2011, που ελήφθη από την Επιτροπή στις 21 Σεπτεμβρίου 2011, η Ιταλία κοινοποίησε στην Επιτροπή μέτρα προς λήψη δυνάμει του άρθρου 14 παράγραφος 1 της οδηγίας 2010/13/ΕΕ με στόχο την ενοποίηση, επικαιροποίηση και τροποποίηση των σήμερα ισχυόντων μέτρων, τα οποία είχαν εγκριθεί από την Επιτροπή με την απόφαση της 25ης Ιουνίου 2007 (2).

               (2)

               Η Επιτροπή επαλήθευσε, εντός τριών μηνών από την ανωτέρω κοινοποίηση, ότι τα μέτρα είναι συμβατά με το κοινοτικό δίκαιο, ιδίως όσον αφορά την αναλογικότητά τους και τη διαφάνεια της εθνικής διαδικασίας διαβούλευσης.

               (3)

               Στο πλαίσιο της σχετικής εξέτασης, η Επιτροπή έλαβε υπόψη τα διαθέσιμα δεδομένα για την κατάσταση των μέσων ενημέρωσης στην Ιταλία.

               (4)

               Ο τροποποιημένος κατάλογος εκδηλώσεων μείζονος σημασίας για την κοινωνία τα οποία περιλαμβάνονται στα μέτρα που κοινοποίησε η Ιταλία καταρτίστηκε με σαφήνεια και διαφάνεια, ενώ είχε δρομολογηθεί στην Ιταλία εκτεταμένη διαδικασία διαβούλευσης σχετικά με την τροποποίηση του προηγουμένου καταλόγου.

               (5)

               Η Επιτροπή διαπίστωσε με ικανοποίηση ότι οι νέες εκδηλώσεις που περιλαμβάνονται στα μέτρα που κοινοποίησε η Ιταλία πληρούν δύο τουλάχιστον από τα ακόλουθα κριτήρια, τα οποία θεωρούνται αξιόπιστοι δείκτες της σημασίας των εκδηλώσεων για την κοινωνία: i) ειδική ευρεία απήχηση εντός του κράτους μέλους, και όχι απλώς σημασία για όσους κανονικά παρακολουθούν το υπόψη άθλημα ή την οικεία δραστηριότητα· ii) ευρέως αναγνωρισμένη, διακριτή πολιτιστική σημασία για τον πληθυσμό του κράτους μέλους, ειδικότερα ασκώντας καταλυτικό ρόλο στην πολιτιστική του ταυτότητα· iii) συμμετοχή της εθνικής ομάδας στην οικεία εκδήλωση στο πλαίσιο αγώνα ή διοργάνωσης διεθνούς σημασίας· και iv) το γεγονός ότι η εκδήλωση μεταδίδεται συνήθως στο πλαίσιο δωρεάν τηλεοπτικού προγράμματος και έχει υψηλή τηλεθέαση.

               (6)

               Οι αγώνες μοτοσικλετών GP grand prix αποτελούν ιδιαίτερα δημοφιλή εκδήλωση η οποία εκτείνεται σε όλη την Ιταλία και ενδιαφέρει επίσης κοινό που σε άλλη περίπτωση δεν θα τους παρακολουθούσε, εάν ακριβώς δεν υπήρχε συμμετοχή ιταλών αναβατών και κατασκευαστών σε μια διεθνή διοργάνωση μείζονος σημασίας. Η εκδήλωση μεταδίδεται συνήθως στο πλαίσιο δωρεάν τηλεοπτικού προγράμματος και έχει υψηλή τηλεθέαση.

               (7)

               Οι τελικοί και ημιτελικοί αγώνες του παγκόσμιου πρωταθλήματος καλαθοσφαίρισης, υδατοσφαίρισης και πετόσφαιρας στους οποίους συμμετέχει η εθνική ομάδα της Ιταλίας, πέραν της εκπλήρωσης του κριτηρίου της συμμετοχής εθνικής ομάδας σε διεθνή διοργάνωση μείζονος σημασίας, προκαλούν ιδιαίτερο και ευρύτατο ενδιαφέρον στην Ιταλία, ακόμη και για κοινό το οποίο συνήθως δεν παρακολουθεί αυτά τα είδη άθλησης, συνήθως δε οι εκδηλώσεις αυτές μεταδίδονται στο πλαίσιο δωρεάν τηλεοπτικού προγράμματος και έχουν υψηλή τηλεθέαση.

               (8)

               Οι αγώνες του παγκόσμιου κυπέλου ράγκμπι, στους οποίους συμμετέχει η εθνική ομάδα της Ιταλίας, πέραν της εκπλήρωσης του κριτηρίου της συμμετοχής εθνικής ομάδας σε διεθνή διοργάνωση μείζονος σημασίας, έχουν ειδική και ευρύτατη απήχηση στην Ιταλία και επίσης ενδιαφέρουν κοινό το οποίο κανονικά δεν παρακολουθεί το άθλημα αυτό.

               (9)

               Οι αγώνες ράγκμπι των έξι εθνών (Six Nations rugby) στους οποίους αγωνίζεται η εθνική ομάδα της Ιταλίας, πέραν της εκπλήρωσης του κριτηρίου της συμμετοχής εθνικής ομάδας σε διεθνή διοργάνωση μείζονος σημασίας, έχει ειδική και ευρύτατη απήχηση στην Ιταλία και επίσης ενδιαφέρει κοινό το οποίο κανονικά δεν παρακολουθεί το άθλημα αυτό, συνήθως δε οι αγώνες αυτοί μεταδίδονται στο πλαίσιο δωρεάν τηλεοπτικού προγράμματος με όλο και αυξανόμενη τηλεθέαση.

               (10)

               Οι ημιτελικοί και τελικοί αγώνες αντισφαίρισης των κυπέλων Davis Cup και Fed Cup στους οποίους αγωνίζεται η εθνική ομάδα της Ιταλίας, πέραν της εκπλήρωσης του κριτηρίου της συμμετοχής εθνικής ομάδας σε διεθνή διοργάνωση μείζονος σημασίας, έχουν ιδιαίτερη και ευρύτατη απήχηση στην Ιταλία και ενδιαφέρουν κοινό το οποίο κανονικά δεν παρακολουθεί το άθλημα αυτό.

               (11)

               Οι τελικοί και ημιτελικοί αγώνες του τουρνουά αντισφαίρισης Internazionali d’Italia στους οποίους αγωνίζονται ιταλοί παίκτες τένις, πέραν της συμμετοχής ιταλών σε διεθνή διοργάνωση μείζονος σημασίας, έχουν ιδιαίτερη και ευρύτατη απήχηση στην Ιταλία και ενδιαφέρουν κοινό το οποίο κανονικά δεν παρακολουθεί το άθλημα αυτό, εν μέρει λόγω του τόπου που πραγματοποιούνται οι αγώνες. Η ειδική απήχηση της εκδήλωσης αυτής επιβεβαιώνεται από το ύψος τηλεθέασης, το οποίο δείχνει εμφανή αύξηση του ενδιαφέροντος και του πάθους του κοινού για το είδος αυτό αθλήματος τα τελευταία χρόνια.

               (12)

               Το παγκόσμιο πρωτάθλημα ποδηλασίας δρόμου (αγώνας επαγγελματιών ανδρών) έχει ιδιαίτερη και ευρύτατη απήχηση στην Ιταλία, και ενδιαφέρει κοινό διαφορετικό από εκείνο που κανονικά παρακολουθεί το είδος αυτό εκδηλώσεων, επίσης λόγω της συμμετοχής ιταλών αθλητών, οι αγώνες δε αυτοί μεταδίδονται συνήθως στο πλαίσιο δωρεάν τηλεοπτικού προγράμματος με υψηλή τηλεθέαση.

               (13)

               Η πρώτη παράσταση της λυρικής περιόδου του θεάτρου La Scala στο Μιλάνο έχει ειδική και ευρύτατη απήχηση στην Ιταλία, και ενδιαφέρει κοινό διαφορετικό από εκείνο που κανονικά παρακολουθεί το είδος αυτό εκδηλώσεων, έχει ευρέως αναγνωρισμένη ιδιαίτερη πολιτιστική σημασία στην Ιταλία, ασκεί δε καταλυτικό ρόλο για την ιταλική πολιτιστική ταυτότητα.

               (14)

               Η μετάδοση του συναυλίας του Νέου Έτους από το θέατρο La Fenice της Βενετίας έχει ιδιαίτερη και ευρύτατη απήχηση στην Ιταλία, και ενδιαφέρει κοινό διαφορετικό από εκείνο που κανονικά παρακολουθεί το είδος αυτό εκδηλώσεων, έχει ευρέως αναγνωρισμένη ιδιαίτερη πολιτιστική σημασία στην Ιταλία, ασκεί δε καταλυτικό ρόλο για την ιταλική πολιτιστική ταυτότητα, ενώ μεταδίδεται συνήθως στο πλαίσιο δωρεάν τηλεοπτικού προγράμματος με υψηλή τηλεθέαση.

               (15)

               Τα μέτρα που κοινοποίησε η Ιταλία φαίνονται αναλογικά ώστε να δικαιολογούν, για τη διασφάλιση ευρείας πρόσβασης του κοινού στις τηλεοπτικές μεταδόσεις εκδηλώσεων μείζονος σημασίας για την κοινωνία που συνιστά επιτακτικό λόγο δημοσίου συμφέροντος, την παρέκκλιση από τη θεμελιώδη αρχή της ελεύθερης παροχής υπηρεσιών που διατυπώνεται στο άρθρο 56 της ΣΛΕΕ.

               (16)

               Τα μέτρα που κοινοποίησε η Ιταλία είναι επίσης συμβατά με τους κανόνες ανταγωνισμού της ΕΕ, στον βαθμό που ο προσδιορισμός των κατάλληλων ραδιοτηλεοπτικών οργανισμών για την τηλεοπτική μετάδοση των εκδηλώσεων του καταλόγου βασίζεται σε αντικειμενικά κριτήρια (απαιτούμενη κάλυψη), τα οποία επιτρέπουν πραγματικό και δυνητικό ανταγωνισμό για την απόκτηση των δικαιωμάτων μετάδοσης αυτών των εκδηλώσεων. Επιπλέον, ο αριθμός των εκδηλώσεων του καταλόγου δεν είναι τόσο δυσανάλογος ώστε να στρεβλώνει τον ανταγωνισμό στις κατάντη αγορές της τηλεόρασης ελεύθερης πρόσβασης και της συνδρομητικής τηλεόρασης.

               (17)

               Η γενική αναλογικότητα των μέτρων που κοινοποίησε η Ιταλία τεκμηριώνεται από διαφόρους παράγοντες. Κατά πρώτον, η μείωση του κατωφλίου της απαιτούμενης κάλυψης πληθυσμού για τους κατάλληλους ραδιοτηλεοπτικούς οργανισμούς από 90 % σε 80 % αυξάνει την αναλογικότητα των μέτρων, στον βαθμό που αυξάνει τον αριθμό των ραδιοτηλεοπτικών οργανισμών οι οποίοι δυνητικώς πληρούν το κριτήριο της κάλυψης. Δεύτερον, καθιερώθηκε εθελοντικός μηχανισμός για την επίλυση διαφορών μεταξύ ραδιοτηλεοπτικών οργανισμών όσον αφορά τον ορισμό των τεχνικών λεπτομερειών ραδιοτηλεοπτικής μετάδοσης και την πληρωμή δίκαιης αποζημίωσης για την περαιτέρω παραχώρηση αποκλειστικών δικαιωμάτων ραδιοτηλεοπτικής μετάδοσης. Τρίτον, η έναρξη ισχύος των τελικών μέτρων που κοινοποίησε η Ιταλία θα αναβληθεί για την 1η Σεπτεμβρίου 2012, ώστε να διασφαλιστεί ότι δεν θα επηρεαστούν δυσμενώς τυχόν υπό διεξαγωγή διαπραγματεύσεις. Τέλος, τα μέτρα που κοινοποίησε η Ιταλία προβλέπουν καταστάσεις στις οποίες τα δικαιώματα για εκδηλώσεις του καταλόγου αγοράζονται από μη κατάλληλους ραδιοτηλεοπτικούς οργανισμούς ώστε να διασφαλιστούν ενδεδειγμένες ρυθμίσεις για την περαιτέρω παραχώρηση δικαιωμάτων σε κατάλληλους ραδιοτηλεοπτικούς οργανισμούς, και για καταστάσεις στις οποίες μπορεί να μην υπάρχουν κατάλληλοι αγοραστές για τις εκδηλώσεις του καταλόγου, ώστε να διασφαλιστεί ότι ο μη κατάλληλος ραδιοτηλεοπτικός οργανισμός είναι ικανός να ασκεί τα δικαιώματά του ώστε να αποφεύγεται κατάσταση στην οποία η εκδήλωση του καταλόγου δεν μεταδίδεται καθόλου.

               (18)

               Η Επιτροπή ανακοίνωσε στα λοιπά κράτη μέλη τα μέτρα που κοινοποίησε η Ιταλία, και παρουσίασε τα αποτελέσματα της εν λόγω επαλήθευσης κατά τη συνεδρίαση της επιτροπής του άρθρου 29 της οδηγίας 2010/13/ΕΕ. Η επιτροπή εξέδωσε θετική γνώμη κατά τη συνεδρίαση αυτή,

         ΑΠΟΦΑΣΙΖΕΙ:
   Άρθρο μόνο
   1.   Τα μέτρα προς λήψη από την Ιταλία δυνάμει του άρθρου 14 παράγραφος 1 της οδηγίας 2010/13/ΕΕ, τα οποία κοινοποιήθηκαν στην Επιτροπή στις 21 Σεπτεμβρίου 2011 κατ’ εφαρμογή του άρθρου 14 παράγραφος 2 της οδηγίας 2010/13/ΕΕ, είναι συμβατά με το δίκαιο της Ένωσης.
   2.   Τα μέτρα, όπως θα έχουν ληφθεί τελικώς από την Ιταλία, θα δημοσιευθούν στην Επίσημη Εφημερίδα της Ευρωπαϊκής Ένωσης μόλις θεσπιστούν σε εθνικό επίπεδο και κοινοποιηθούν στην Επιτροπή. Η δημοσίευση αυτή θα αντιστοιχεί σε εκείνη που προβλέπεται στο άρθρο 14 παράγραφος 2 της οδηγίας 2010/13/ΕΕ.

      Βρυξέλλες, 21 Δεκεμβρίου 2011.

            Για την Επιτροπή

         Neelie KROES

            Αντιπρόεδρος

      (1)  ΕΕ L 95 της 15.04.2010, σ. 1.

      (2)  Απόφαση 2007/475/ΕΚ της Επιτροπής, της 25ης Ιουνίου 2007, για τη συμβατότητα με το κοινοτικό δίκαιο των μέτρων που προτίθεται να λάβει η Ιταλία σύμφωνα με το άρθρο 3α παράγραφος 1 της οδηγίας 89/552/ΕΟΚ του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (ΕΕ L 180 της 10.7.2007, σ. 5).

      ΠΑΡΑΡΤΗΜΑ

         Δημοσίευση σύμφωνα με το άρθρο 14 της οδηγίας 2010/13/EE για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)
         Τα μέτρα που έλαβε η Ιταλία, τα οποία πρέπει να δημοσιεύονται σύμφωνα με το άρθρο 14 της οδηγίας 2010/13/ΕΕ, καθορίζονται στα ακόλουθα αποσπάσματα της απόφασης αριθ. 131/12/CONS της Αρχής παροχής εγγυήσεων στον τομέα των Επικοινωνιών της 15ης Μαρτίου 2012:

            «ΑΠΟΦΑΣΙΖΕΙ:
            Άρθρο μόνο
            1.   Η Αρχή εγκρίνει οριστικά τον κατάλογο των εκδηλώσεων μείζονος σημασίας για την κοινωνία η μη κρυπτογραφημένη καθαρή μετάδοση των οποίων διασφαλίζεται σύμφωνα με το άρθρο 32-ter του κωδικοποιημένου κειμένου για τις υπηρεσίες οπτικοακουστικών και ραδιοφωνικών μέσων που παρατίθεται στα παραρτήματα Α και Β, τα οποία αποτελούν αναπόσπαστα μέρη της παρούσας απόφασης.
            2.   Η παρούσα απόφαση τίθεται σε ισχύ την 1η Σεπτεμβρίου 2012 και δημοσιεύεται στην Επίσημη Εφημερίδα της Ιταλικής Δημοκρατίας και στην ιστοσελίδα της Αρχής και, μόνο το παράρτημα Α, στην Επίσημη Εφημερίδα της Ευρωπαϊκής Ένωσης.

               Ρώμη, 15 Μαρτίου 2011 (1).

                     Ο Πρόεδρος

                  Corrado CALABRÒ

                     Ο Εισηγητής Επίτροπος

                  Nicola D’ANGELO

                     Ο Εισηγητής Επίτροπος

                  Antonio MARTUSCIELLO

                     Βεβαιώνεται η συμφωνία με την απόφαση

                     Ο Γενικός Γραμματέας

                  Roberto VIOLA»

         ΑΡΧΗ ΕΓΓΥΗΣΗΣ ΕΠΙΚΟΙΝΩΝΙΩΝ
         [Autorità per le Garanzie nelle Comunicazioni]

               «ΠΑΡΑΡΤΗΜΑ Α ΤΗΣ ΑΠΟΦΑΣΗΣ αριθ. 131/12/CONS ΤΗΣ 15ησ ΜΑΡΤΙΟΥ 2012

                  ΚΑΤΑΛΟΓΟΣ ΤΩΝ ΕΚΔΗΛΩΣΕΩΝ ΜΕΙΖΟΝΟΣ ΚΟΙΝΩΝΙΚΟΥ ΕΝΔΙΑΦΕΡΟΝΤΟΣ ΟΙ ΟΠΟΙΕΣ ΜΕΤΑΔΙΔΟΝΤΑΙ ΜΕ ΜΗ ΚΩΔΙΚΟΠΟΙΗΜΕΝΗ ΜΟΡΦΗ

                  (Κείμενο που παρουσιάζει ενδιαφέρον για την ΕΕ)

               Άρθρο 1
               Εκδηλώσεις μείζονος κοινωνικού ενδιαφέροντος
               1.   Η παρούσα απόφαση αφορά την τηλεοπτική μετάδοση εκδηλώσεων μείζονος κοινωνικού ενδιαφέροντος.
               2.   Για τους σκοπούς του παρόντος καταλόγου, νοείται ως:

                           A.

                           «Εκδήλωση μείζονος κοινωνικού ενδιαφέροντος» μια εκδήλωση, αθλητική ή μη, που πληροί τουλάχιστον δύο από τις ακόλουθες τέσσερις προϋποθέσεις:

                                       α)

                                       η εκδήλωση και τα αποτελέσματά της προξενούν εξαιρετικό και γενικό ενδιαφέρον στην Ιταλία, προσελκύοντας ένα κοινό διαφορετικό από αυτό που συνήθως παρακολουθεί αυτό το είδος εκδηλώσεων·

                                       β)

                                       η εκδήλωση χαίρει εξαιρετικής εκτίμησης από το ευρύ κοινό, παρουσιάζει ιδιαίτερο πολιτιστικό ενδιαφέρον και ενισχύει την ιταλική πολιτιστική ταυτότητα·

                                       γ)

                                       η εκδήλωση αφορά την εθνική ομάδα συγκεκριμένου αγωνίσματος που συμμετέχει σε διεθνές πρωτάθλημα υψηλού επιπέδου·

                                       δ)

                                       η εκδήλωση παραδοσιακά αναμεταδίδεται από τους τηλεοπτικούς σταθμούς ελεύθερης πρόσβασης και συγκεντρώνει το ενδιαφέρον μεγάλου αριθμού τηλεθεατών στην Ιταλία·

                           B.

                           «εγκεκριμένος ραδιοτηλεοπτικός οργανισμός», ένας τηλεοπτικός σταθμός υπαγόμενος στην ιταλική δικαιοδοσία ο οποίος είναι σε θέση να εξασφαλίζει τουλάχιστον στο 80 % του ιταλικού πληθυσμού τη δυνατότητα να παρακολουθούν μια εκδήλωση σε ραδιοτηλεοπτικό σταθμό ελεύθερης πρόσβασης χωρίς πρόσθετο κόστος.

                     Άρθρο 2
               Κατάλογος των εκδηλώσεων και όρων άσκησης των δικαιωμάτων τηλεοπτικής μετάδοσης
               1.   Η Αρχή συνέταξε τον ακόλουθο κατάλογο εκδηλώσεων μείζονος κοινωνικού ενδιαφέροντος, τις οποίες οι τηλεοπτικοί σταθμοί που υπάγονται στην ιταλική δικαιοδοσία δεν μπορούν να αναμεταδίδουν κατ’ αποκλειστικότητα και μόνον σε κωδικοποιημένη μορφή, ώστε να υπάρχει εγγύηση ότι το 80 % τουλάχιστον του ιταλικού πληθυσμού μπορεί να τις παρακολουθεί σε τηλεοπτικό σταθμό ελεύθερης λήψης, χωρίς επιπλέον κόστος:

                           α)

                           οι θερινοί και χειμερινοί Ολυμπιακοί Αγώνες·

                           β)

                           ο τελικός και όλοι οι αγώνες του Παγκοσμίου κυπέλλου ποδοσφαίρου στους οποίους συμμετέχει η Εθνική Ιταλίας·

                           γ)

                           ο τελικός και όλοι οι αγώνες του Πανευρωπαϊκού πρωταθλήματος ποδοσφαίρου στους οποίους συμμετέχει η Εθνική Ιταλίας·

                           δ)

                           όλοι οι αγώνες των επισήμων πρωταθλημάτων ποδοσφαίρου στους οποίους συμμετέχει η Εθνική Ιταλίας, στην Ιταλία ή το εξωτερικό·

                           ε)

                           ο τελικός και οι ημιτελικοί των διοργανώσεων Champions League και Europa Ligue, όταν συμμετέχει σε αυτούς μια ιταλική ομάδα·

                           στ)

                           ο ποδηλατικός αγώνας Giro d'Italia (Γύρος της Ιταλίας)·

                           ζ)

                           ο αγώνας αυτοκινήτων Gran Premio di Formula 1 (Γκραν Πρι Φόρμουλα 1) της Ιταλίας·

                           η)

                           ο αγώνας μοτοσικλετών Gran Premio di Moto GP (Γκραν Πρι Μότο GP) της Ιταλίας·

                           θ)

                           οι τελικοί και ημιτελικοί των παγκόσμιων πρωταθλημάτων καλαθόσφαιρας, υδατοσφαίρισης, πετόσφαιρας και ράγκμπι στα οποία συμμετέχει η Εθνική Ιταλίας·

                           ι)

                           οι αγώνες του τουρνουά ράγκμπι Six Nations στους οποίους συμμετέχει η Εθνική Ιταλίας·

                           ια)

                           ο τελικός και οι ημιτελικοί αγώνες του κυπέλλου Davis και του Fed Cup στους οποίους συμμετέχει η Εθνική Ιταλίας και οι διεθνείς αγώνες αντισφαίρισης που διενεργούνται στην Ιταλία στους οποίους συμμετέχουν ιταλοί παίκτες·

                           ιβ)

                           το Παγκόσμιο πρωτάθλημα ποδηλασίας δρόμου·

                           ιγ)

                           το Φεστιβάλ ιταλικής μουσικής του Sanremo·

                           ιδ)

                           η εναρκτήρια παράσταση κάθε λυρικής περιόδου του θεάτρου La Scala του Μιλάνου·

                           ιε)

                           η συναυλία του Νέου Έτους του θεάτρου La Fenice της Βενετίας.

                     2.   Οι εκδηλώσεις που αναφέρονται στην παράγραφο 1 στοιχεία β) και γ), πρέπει να αναμεταδίδονται απευθείας, στο σύνολό τους. Όσον αφορά τις υπόλοιπες εκδηλώσεις, εναπόκειται στους ίδιους τους τηλεοπτικούς σταθμούς να καθορίσουν τους όρους της αναμετάδοσης σε μη κωδικοποιημένη μορφή, είτε ζωντανά, στο σύνολό τους ή εν μέρει, είτε σε αναμετάδοση, στο σύνολό τους ή εν μέρει.
               3.   Όταν τα δικαιώματα αναμετάδοσης μιας ή περισσοτέρων από τις εκδηλώσεις που αναφέρονται στην παράγραφο 1 αποκτώνται από έναν μη εγκεκριμένο ραδιοτηλεοπτικό οργανισμό, αυτός δημοσιεύει αρκετά ενωρίτερα στο δικτυακό του τόπο την πρόταση παραχώρησης των δικαιωμάτων και ενημερώνει σχετικά την Αρχή, βάσει ίσων, εύλογων και ισότιμων όρων ανταγωνισμού, οι οποίοι να επιτρέπουν την αναμετάδοση της εν λόγω εκδήλωσης σύμφωνα με τις απαιτήσεις της παραγράφου 1.
               4.   Σε περίπτωση που κανένας εγκεκριμένος ραδιοτηλεοπτικός οργανισμός δεν υποβάλλει πρόταση ή δεν την υποβάλλει βάσει ίσων, εύλογων και ισότιμων όρων ανταγωνισμού, ο ραδιοτηλεοπτικός οργανισμός που είναι κάτοχος των δικαιωμάτων μπορεί να τα ασκήσει κατά παρέκκλιση των απαιτήσεων της παραγράφου 1.
               5.   Η Αρχή διατηρεί το δικαίωμα να τροποποιεί, με απόφαση και εντός ευλόγου χρονικού διαστήματος, τον κατάλογο της παραγράφου 1 και τις απαιτήσεις της παραγράφου 2.
               Άρθρο 3
               Διαδικασία επίλυσης διαφορών
               1.   Σε περίπτωση που ανακύψει διαφορά μεταξύ ραδιοτηλεοπτικών οργανισμών σχετικά με την μετάδοση μιας εκδήλωσης η οποία περιλαμβάνεται στον κατάλογο του άρθρου 2 παράγραφος 1, εφαρμόζεται η διαδικασία που προβλέπεται στον κανονισμό ο οποίος προσαρτάται στην απόφαση αριθ. 352/08/CONS όσον αφορά τον ορισμό των τεχνικών όρων μετάδοσης και καταβολής δίκαιης αποζημίωσης για την εκχώρηση δικαιωμάτων αποκλειστικής μετάδοσης. Οι προβλεπόμενες από τον εν λόγω κανονισμό αρμοδιότητες, τις οποίες αρχικά είχε η επιτροπή υποδομών και δικτύων, ανατίθενται στο Συμβούλιο και ως Διεύθυνση νοείται η Διεύθυνση των υπηρεσιών ΜΜΕ και ως Διευθυντής ο Διευθυντής της Διεύθυνσης των υπηρεσιών ΜΜΕ.»

         (1)  Πρόκειται για τυπογραφικό λάθος, θα πρέπει να εκλαμβάνεται ως «15 Μαρτίου 2012», όπως στο κείμενο που δημοσιεύθηκε στην Gazzetta Ufficiale della Repubblica Italiana (Επίσημη Εφημερίδα της Ιταλικής Δημοκρατίας) Serie generale – αριθ. 92 της 19ης Απριλίου 2012.


title: Απόφαση 2008/868/ΚΕΠΠΑ του Συμβουλίου, της 13ης Οκτωβρίου 2008 , για τη σύναψη της συμφωνίας μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη συμμετοχή της Ρωσικής Ομοσπονδίας στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (επιχείρηση EUFOR Tchad/RCA)

text:
               18.11.2008

               EL

               Επίσημη Εφημερίδα της Ευρωπαϊκής Ένωσης

               L 307/15

         ΑΠΌΦΑΣΗ 2008/868/ΚΕΠΠΑ ΤΟΥ ΣΥΜΒΟΥΛΊΟΥ
   της 13ης Οκτωβρίου 2008
   για τη σύναψη της συμφωνίας μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη συμμετοχή της Ρωσικής Ομοσπονδίας στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (επιχείρηση EUFOR Tchad/RCA)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 24,
   τη σύσταση της προεδρίας,
   Εκτιμώντας τα ακόλουθα:

               (1)

               Στις 15 Οκτωβρίου 2007, το Συμβούλιο ενέκρινε την κοινή δράση 2007/677/ΚΕΠΠΑ για τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (1) (επιχείρηση EUFOR Tchad/RCA).

               (2)

               Το άρθρο 10 παράγραφος 3 της εν λόγω κοινής δράσης προβλέπει ότι οι λεπτομέρειες των ρυθμίσεων σχετικά με τη συμμετοχή τρίτων κρατών καθορίζονται βάσει συμφωνίας σύμφωνα με το άρθρο 24 της συνθήκης για την Ευρωπαϊκή Ένωση.

               (3)

               Σύμφωνα με την εξουσιοδότηση που έλαβε από το Συμβούλιο στις 13 Σεπτεμβρίου 2004, η προεδρία, επικουρούμενη από τον Γενικό Γραμματέα/Ύπατο Εκπρόσωπο, διαπραγματεύθηκε συμφωνία μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη συμμετοχή της Ρωσικής Ομοσπονδίας στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (επιχείρηση EUFOR Tchad/RCA), εφεξής καλούμενη απλώς «συμφωνία».

               (4)

               Η συμφωνία θα πρέπει να εγκριθεί εξ ονόματος της Ευρωπαϊκής Ένωσης,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη συμμετοχή της Ρωσικής Ομοσπονδίας στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (επιχείρηση EUFOR Tchad/RCA) εγκρίνεται εξ ονόματος της Ευρωπαϊκής Ένωσης.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία δεσμεύοντας την Ευρωπαϊκή Ένωση.
   Άρθρο 3
   Η παρούσα απόφαση παράγει αποτελέσματα από την ημέρα της έκδοσής της.
   Άρθρο 4
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Λουξεμβούργο, 13 Οκτωβρίου 2008.

            Για το Συμβούλιο

            Ο Πρόεδρος

         B. KOUCHNER

      (1)  ΕΕ L 279 της 23.10.2007, σ. 21.
    ---documentbreak---

               18.11.2008

               EL

               Επίσημη Εφημερίδα της Ευρωπαϊκής Ένωσης

               L 307/16

         ΜΕΤΑΦΡΑΣΗ
   ΣΥΜΦΩΝΊΑ
   μεταξύ της Ευρωπαϊκής Ένωσης και της Ρωσικής Ομοσπονδίας για τη συμμετοχή της Ρωσικής Ομοσπονδίας στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (ΕUFOR Tchad/RCA)
   Η ΕΥΡΩΠΑΪΚΗ ΕΝΩΣΗ (ΕΕ),
   αφενός, και
   Η ΡΩΣΙΚΗ ΟΜΟΣΠΟΝΔΙΑ,
   αφετέρου,
   καλούμενες εφεξής τα «μέρη»,
   ΛΑΜΒΑΝΟΝΤΑΣ ΥΠΟΨΗ:
   την απόφαση 1778 (2007) της 25ης Σεπτεμβρίου 2007 του Συμβουλίου Ασφαλείας των Ηνωμένων Εθνών η οποία επιτρέπει στην ΕΕ να αναπτύξει δυνάμεις στη Δημοκρατία του Τσαντ και την Κεντροαφρικανική Δημοκρατία,
   την υιοθέτηση, από το Συμβούλιο της Ευρωπαϊκής Ένωσης, της κοινής δράσης 2007/677/ΚΕΠΠΑ του Συμβουλίου της 15ης Οκτωβρίου 2007 σχετικά με τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (EUFOR Tchad/RCA),
   την απόφαση CHAD/1/2008 της Επιτροπής Πολιτικής και Ασφάλειας που αφορά την αποδοχή των συνεισφορών τρίτων κρατών στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία και την απόφαση ΤΣΑΝΤ/2/2008 της Επιτροπής Πολιτικής και Ασφάλειας σχετικά με τη σύσταση της επιτροπής συνεισφερόντων για τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και στην Κεντρική Αφρικανική Δημοκρατία, όπως αυτές τροποποιήθηκαν με την απόφαση CHAD/3/2008 της Επιτροπής Πολιτικής και Ασφάλειας της 14ης Μαΐου 2008,
   ΕΚΤΙΜΩΝΤΑΣ ΤΑ ΑΚΟΛΟΥΘΑ:

               (1)

               Ο γενικός γραμματέας του Συμβουλίου της ΕΕ/Ύπατος Εκπρόσωπος για την Κοινή Εξωτερική Πολιτική και Πολιτική Ασφάλειας κάλεσε με επιστολή του, στις 7 Δεκεμβρίου 2007, τη Ρωσική Ομοσπονδία να εξετάσει ενδεχόμενη συμμετοχή στην επιχείρηση ΕΕ στο Τσαντ και την Κεντροαφρικανική Δημοκρατία.

               (2)

               Η Ρωσική Ομοσπονδία εξέφρασε την προθυμία της να εξετάσει ενδεχόμενη συμμετοχή, με επιστολή της με ημερομηνία 23 Απριλίου 2008.

               (3)

               Ο γενικός γραμματέας του Συμβουλίου της ΕΕ/Ύπατος Εκπρόσωπος για την Κοινή Εξωτερική Πολιτική και Πολιτική Ασφάλειας και ο υπουργός Εξωτερικών της Ρωσικής Ομοσπονδίας προέβησαν σε κοινή δήλωση στις 29 Απριλίου 2008 για την αμοιβαία συνεργασία σε επιχειρήσεις διαχείρισης κρίσεων,

         ΣΥΜΦΩΝΗΣΑΝ ΣΤΑ ΕΞΗΣ:
   Άρθρο 1
   Συμμετοχή στην επιχείρηση
   1.   Το ρωσικό μέρος συμμετέχει στην επιχείρηση η οποία διεξάγεται από την Ευρωπαϊκή Ένωση δυνάμει της απόφασης 1778 (2007) του Συμβουλίου Ασφαλείας των Ηνωμένων Εθνών και σύμφωνα με την κοινή δράση 2007/677/ΚΕΠΠΑ της 15ης Οκτωβρίου 2007 για τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και την Κεντροαφρικανική Δημοκρατία (EUFOR Tchad/RCA) (εφεξής «η επιχείρηση ΕΕ») και στο σχέδιο επιχειρήσεων της 18ης Ιανουαρίου 2008 με την παροχή του στρατιωτικού σώματος των στρατιωτικών δυνάμεων της Ρωσικής Ομοσπονδίας (εφεξής «το ρωσικό στρατιωτικό σώμα») με σκοπό την υποστήριξη της επιχείρησης ΕΕ μέσω αεροπορικών μεταφορών, με την επιφύλαξη τυχόν εκτελεστικών όρων προβλεπόμενων στο πλαίσιο των εκτελεστικών ρυθμίσεων που αναφέρονται στο άρθρο 6 της παρούσας συμφωνίας. Οι αεροπορικές μεταφορές εκτελούνται με τα αεροσκάφη του ρωσικού στρατιωτικού σώματος με σκοπό την εξασφάλιση της ζωής και της ασφάλειας του προσωπικού των δυνάμεων που βρίσκονται υπό την ηγεσία της Ευρωπαϊκής Ένωσης (EUFOR) και της αποστολής των Ηνωμένων Εθνών στην Κεντροαφρικανική Δημοκρατία και στο Τσαντ (MINURCAT) μέσω της μεταφοράς προσωπικού EUFOR και MINURCAT, της μεταφοράς φορτίων, και εργασιών έρευνας και διάσωσης όσον αφορά το προσωπικό EUFOR και MINURCAT.
   2.   Η συνεισφορά του ρωσικού μέρους στην επιχείρηση ΕΕ ισχύει υπό την επιφύλαξη της αυτονομίας λήψης αποφάσεων της Ευρωπαϊκής Ένωσης.
   3.   Το ρωσικό μέρος εξασφαλίζει ότι το ρωσικό στρατιωτικό σώμα εκτελεί την αποστολή του σύμφωνα με:

               —

               την κοινή δράση 2007/677/ΚΕΠΠΑ που αναφέρεται στην παράγραφο 1 του παρόντος άρθρου,

               —

               τις τυχόν εκτελεστικές ρυθμίσεις που θα συμφωνηθούν και από τα δύο μέρη.

         4.   Το προσωπικό του ρωσικού στρατιωτικού σώματος εφαρμόζει τους κανόνες εμπλοκής της επιχείρησης ΕΕ εφόσον δεν συγκρούονται με το ρωσικό δίκαιο. Ενδεχόμενοι περιορισμοί στους κανόνες εμπλοκής που τίθενται από το ρωσικό μέρος θα καθορίζονται επισήμως για τον διοικητή επιχειρήσεων της Ευρωπαϊκής Ένωσης.
   5.   Το ρωσικό στρατιωτικό σώμα εκτελεί τα καθήκοντά του και συμπεριφέρεται σύμφωνα με τους στόχους και την εντολή της επιχείρησης ΕΕ, όπως προβλέπεται από την απόφαση 1778 (2007) του Συμβουλίου Ασφαλείας των ΗΕ.
   6.   Το ρωσικό μέρος μπορεί να αποσύρει ανά πάσα στιγμή τη συνεισφορά του, είτε με αίτημα του διοικητή επιχειρήσεων της ΕΕ ή με απόφαση του ρωσικού μέρους, μετά από διαβουλεύσεις μεταξύ των μερών. Το ρωσικό μέρος ενημερώνει σε εύλογο διάστημα τον διοικητή επιχειρήσεων της Ευρωπαϊκής Ένωσης για κάθε μεταβολή της συμμετοχής του στην επιχείρηση ΕΕ.
   Άρθρο 2
   Καθεστώς των δυνάμεων
   1.   Το καθεστώς του ρωσικού στρατιωτικού σώματος διέπεται από τις συμφωνίες για το καθεστώς των δυνάμεων οι οποίες ισχύουν μεταξύ της Ευρωπαϊκής Ένωσης και της Δημοκρατίας του Τσαντ, της Κεντροαφρικανικής Δημοκρατίας, της Δημοκρατίας του Καμερούν, με την άφιξή του στο χώρο διεξαγωγής της επιχείρησης.
   2.   Με την επιφύλαξη των συμφωνιών για το καθεστώς των δυνάμεων που μνημονεύονται στην παράγραφο 1 του παρόντος άρθρου, το ρωσικό μέρος ασκεί τη δικαιοδοσία του επί του ρωσικού στρατιωτικού σώματος.
   3.   Ένας αντιπρόσωπος του ρωσικού μέρους συμμετέχει στις διαδικασίες διευθέτησης τυχόν αξιώσεων σχετικών με το ρωσικό στρατιωτικό σώμα οι οποίες προβλέπονται στις συμφωνίες για το καθεστώς των δυνάμεων που μνημονεύονται στην παράγραφο 1 του παρόντος άρθρου.
   4.   Εναπόκειται στο ρωσικό μέρος να διευθετεί τυχόν αξιώσεις που συνδέονται με τη συμμετοχή του ρωσικού μέρους στην επιχείρηση ΕΕ και οι οποίες εγείρονται από το στρατιωτικό προσωπικό του ρωσικού στρατιωτικού σώματος ή το αφορούν. Εναπόκειται στο ρωσικό μέρος να κινεί οποιαδήποτε διαδικασία, ιδίως δε ποινική ή πειθαρχική δίωξη, κατά μέλους του στρατιωτικού προσωπικού του ρωσικού στρατιωτικού σώματος, σύμφωνα με τις νομοθετικές και κανονιστικές διατάξεις του.
   5.   Η Ευρωπαϊκή Ένωση αναλαμβάνει να εξασφαλίσει ότι τα κράτη μέλη θα προβούν σε δήλωση σχετικά με την παραίτηση από αξιώσεις έναντι της Ρωσικής Ομοσπονδίας όσον αφορά τη συμμετοχή της Ρωσικής Ομοσπονδίας στην επιχείρηση ΕΕ, και ότι θα το πράξουν κατά την υπογραφή της παρούσας συμφωνίας. Η δήλωση αυτή επισυνάπτεται στην παρούσα συμφωνία.
   6.   Το ρωσικό μέρος αναλαμβάνει να προβεί σε δήλωση σχετικά με την παραίτηση από αξιώσεις έναντι οποιουδήποτε κράτους συμμετέχει στην επιχείρηση ΕΕ, και ότι θα το πράξει κατά την υπογραφή της παρούσας συμφωνίας. Η δήλωση αυτή επισυνάπτεται στην παρούσα συμφωνία.
   7.   Το καθεστώς του προσωπικού που διατίθεται στο επιχειρησιακό στρατηγείο της ΕΕ στο Παρίσι (Γαλλία) διέπεται από διακανονισμούς συμφωνούμενους μεταξύ των αρμόδιων αρχών της Γαλλικής Δημοκρατίας και της Ρωσικής Ομοσπονδίας.
   Άρθρο 3
   Διαβαθμισμένες πληροφορίες
   1.   Το ρωσικό μέρος προστατεύει κάθε διαβαθμισμένη πληροφορία της Ευρωπαϊκής Ένωσης που του παρέχεται στα πλαίσια της επιχείρησης ΕΕ σύμφωνα με τις απαιτήσεις για την προστασία διαβαθμισμένων πληροφοριών που προβλέπει η νομοθεσία της Ρωσικής Ομοσπονδίας. Προς το σκοπό αυτό, η αντιστοιχία των διαβαθμίσεων ασφαλείας των μερών έχει ως εξής:

               ΕΕ

               Ρωσική Ομοσπονδία

               SECRET UE (ΑΠΟΡΡΗΤΟ ΕΕ)

               СОВЕРШЕННО СЕКРЕТНО

               CONFIDENTIEL UE (ΕΜΠΙΣΤΕΥΤΙΚΟ ΕΕ)

               СЕКРЕТНО

         Η περιοριστική ένδειξη της Ρωσικής Ομοσπονδίας «ДЛЯ СЛУЖЕБНОГО ПОЛЬЗОВАНИЯ» αντιστοιχεί στη διαβάθμιση ασφαλείας της Ευρωπαϊκής Ένωσης RESTREINT UE (ΠΕΡΙΟΡΙΣΜΕΝΗΣ ΧΡΗΣΗΣ ΕΕ).
   2.   Το ρωσικό μέρος λαμβάνει όλα τα κατάλληλα μέτρα προκειμένου να εξασφαλίζει ότι οι διαβαθμισμένες πληροφορίες της Ευρωπαϊκής Ένωσης που του παρέχονται στο πλαίσιο της επιχείρησης ΕΕ προστατεύονται σε επίπεδο αντίστοιχο με αυτό που απαιτούν οι βασικές αρχές και ελάχιστες προδιαγραφές για την προστασία των διαβαθμισμένων πληροφοριών της Ευρωπαϊκής Ένωσης που εφαρμόζονται στην ΕΕ συγκεκριμένα, το ρωσικό μέρος:

               —

               δεν χρησιμοποιεί τις διαβαθμισμένες πληροφορίες που του κοινολογούνται για σκοπούς άλλους από εκείνους για τους οποίους έχουν κοινολογηθεί από την ΕΕ,

               —

               δεν κοινολογεί τις εν λόγω πληροφορίες σε τρίτους χωρίς την προηγούμενη έγγραφη συγκατάθεση της ΕΕ,

               —

               διασφαλίζει ότι η πρόσβαση στις διαβαθμισμένες πληροφορίες που του κοινολογούνται, επιτρέπεται μόνο στα πρόσωπα τα οποία απαιτείται να λάβουν γνώση των εν λόγω πληροφοριών για την εκτέλεση των επίσημων καθηκόντων τους και τα οποία, όταν οι πληροφορίες φέρουν διαβάθμιση «CONFIDΕΝΤΙΕL UE» ή υψηλότερη, έχουν υποβληθεί σε έλεγχο ασφαλείας,

               —

               διασφαλίζει ότι, πριν επιτραπεί η πρόσβαση σε διαβαθμισμένες πληροφορίες, όλα τα πρόσωπα τα οποία ζητούν πρόσβαση στις εν λόγω πληροφορίες έχουν ενημερωθεί σχετικά με τις απαιτήσεις των κανονισμών προστασίας της ασφάλειας που αφορούν τη διαβάθμιση των πληροφοριών στις οποίες θα έχουν πρόσβαση και συμμορφώνονται προς τις απαιτήσεις αυτές,

               —

               διασφαλίζει ότι όλοι οι χώροι, οι περιοχές, τα κτίρια, τα γραφεία, οι αίθουσες, τα συστήματα επικοινωνιών και πληροφοριών στα οποία φυλάσσονται ή/και χρησιμοποιούνται διαβαθμισμένες πληροφορίες προστατεύονται με ενδεδειγμένα υλικά μέτρα ασφαλείας,

               —

               διασφαλίζει ότι τα διαβαθμισμένα έγγραφα που του κοινολογούνται καταγράφονται, κατά την παραλαβή τους, σε ειδικό μητρώο,

               —

               κοινοποιεί στην ΕΕ οιαδήποτε πραγματική ή εικαζόμενη περίπτωση κατά την οποία έχουν παραβιασθεί ή εκτεθεί σε κίνδυνο διαβαθμισμένες πληροφορίες που του έχουν κοινολογηθεί. Σε τέτοια περίπτωση, το ρωσικό μέρος κινεί έρευνες και λαμβάνει ενδεδειγμένα μέτρα ώστε να αποφευχθεί η υποτροπή.

         3.   Λαμβάνοντας υπόψη το επίπεδο διαβάθμισής τους, οι διαβαθμισμένες πληροφορίες διαβιβάζονται μέσω της διπλωματικής οδού, με ασφαλείς ταχυδρομικές υπηρεσίες ή με αυτοπρόσωπη μεταφορά.
   4.   Εάν η ΕΕ και η Ρωσική Ομοσπονδία συνάψουν συμφωνία σχετικά με την προστασία διαβαθμισμένων πληροφοριών, οι διατάξεις της συμφωνίας αυτής εφαρμόζονται στα πλαίσια της επιχείρησης ΕΕ.
   Άρθρο 4
   Ιεραρχική δομή
   1.   Το ρωσικό στρατιωτικό σώμα τελεί πλήρως υπό τη διοίκηση του ρωσικού μέρους.
   2.   Οι ρωσικές αρμόδιες αρχές μεταβιβάζουν στον διοικητή επιχειρήσεων τη δυνατότητα ανάθεσης καθηκόντων στο ρωσικό στρατιωτικό σώμα για την εκτέλεση της αποστολής όπως περιγράφεται στο άρθρο 1 παράγραφος 1 της παρούσας συμφωνίας. Αυτή η μεταβίβαση εξουσιών λαμβάνει χώρα κατά την άφιξη στο χώρο των επιχειρήσεων. Κατά τον προγραμματισμό διαταγής αεροπορικών καθηκόντων (air task order) ή οποιασδήποτε άλλης απόφασης η οποία θα έχει συνέπειες στο ρωσικό στρατιωτικό σώμα, εξασφαλίζεται πλήρης συντονισμός με τους Ανώτερους Στρατιωτικούς Αντιπροσώπους του ρωσικού στρατιωτικού σώματος. Η Ρωσική Ομοσπονδία έχει τα ίδια δικαιώματα και υποχρεώσεις, όσον αφορά την τρέχουσα διαχείριση της επιχείρησης, με τα συμμετέχοντα κράτη μέλη της ΕΕ.
   3.   Το ρωσικό μέρος διορίζει ανώτερους στρατιωτικούς αντιπροσώπους για να εκπροσωπούν το ρωσικό στρατιωτικό σώμα στην επιχείρηση EUFOR, τόσο στο επιχειρησιακό στρατηγείο της ΕΕ στο Παρίσι (Γαλλία) όσο και στο στρατηγείο δυνάμεως της ΕΕ στο Abéché (Τσαντ). Κάθε ανώτερος στρατιωτικός αντιπρόσωπος δύναται να επικουρείται. Οι ανώτεροι στρατιωτικοί αντιπρόσωποι διαβουλεύονται με τη δομή διοίκησης ΕΕ για όλα τα ζητήματα που αφορούν την EUFOR. Για την καθημερινή πειθαρχία του σώματος υπεύθυνος είναι ο διοικητής του ρωσικού στρατιωτικού σώματος.
   Άρθρο 5
   Χρηματοοικονομικά θέματα
   1.   Το ρωσικό μέρος αναλαμβάνει όλα τα έξοδα που συνεπάγεται η συμμετοχή του στην επιχείρηση ΕΕ, εκτός από αυτά που καλύπτονται από την κοινή χρηματοδότηση, όπως προβλέπουν οι εκτελεστικές ρυθμίσεις που αναφέρονται στο άρθρο 6 της παρούσας συμφωνίας.
   2.   Η EUFOR Tchad/RCA παρέχει υλικοτεχνική στήριξη στο ρωσικό στρατιωτικό σώμα, σε βάση επιστροφής των εξόδων, υπό τους όρους που προβλέπονται στις εκτελεστικές ρυθμίσεις του άρθρου 6 της παρούσας συμφωνίας.
   3.   Η ΕΕ απαλλάσσει το ρωσικό μέρος από κάθε χρηματική συμμετοχή στα κοινά έξοδα.
   4.   Σε περίπτωση θανάτου, τραυματισμού, απώλειας ή ζημίας φυσικών ή νομικών προσώπων από το κράτος ή τα κράτη όπου διεξάγεται η επιχείρηση ΕΕ, καταβάλλεται αποζημίωση σύμφωνα με τις διατάξεις των συμφωνιών περί του καθεστώτος των δυνάμεων, όπως αναφέρεται στην παράγραφο 1 του άρθρου 2 της παρούσας συμφωνίας.
   5.   Η διοικητική διαχείριση των δαπανών, όπως ορίζεται στις εκτελεστικές ρυθμίσεις που αναφέρονται στο άρθρο 6 της παρούσας συμφωνίας, ανατίθεται στο μηχανισμό ΕΕ που διαχειρίζεται τις κοινές δαπάνες και τις δαπάνες που καλύπτονται από επιμέρους κράτη στο πλαίσιο της επιχείρησης.
   Άρθρο 6
   Ρυθμίσεις για την εφαρμογή της συμφωνίας
   Η συμμετοχή του ρωσικού μέρους στην επιχείρηση ΕΕ εφαρμόζεται σύμφωνα με τις τεχνικές και διοικητικές λεπτομέρειες που περιέχονται στις ρυθμίσεις εφαρμογής της παρούσας συμφωνίας τις οποίες θα συνάψουν το Υπουργείο Άμυνας της Ρωσικής Ομοσπονδίας και ο διοικητής επιχειρήσεων της ΕΕ.
   Άρθρο 7
   Μη συμμόρφωση
   Σε περίπτωση που ένα μέρος δεν ανταποκρίνεται στις υποχρεώσεις του, όπως ορίζονται από τα προηγούμενα άρθρα της παρούσας συμφωνίας, το άλλο μέρος έχει το δικαίωμα να καταγγείλει την παρούσα συμφωνία με προειδοποίηση ενός μηνός.
   Άρθρο 8
   Επίλυση των διαφορών
   1.   Διαφορές μεταξύ των μερών που αφορούν την ερμηνεία ή την εφαρμογή της παρούσας συμφωνίας και των ρυθμίσεων εφαρμογής της ρυθμίζονται από τις αρμόδιες αρχές των μερών στο κατάλληλο επίπεδο ή διά της διπλωματικής οδού.
   2.   Όσες οικονομικές αξιώσεις ή διαφωνίες δεν έχουν επιλυθεί σύμφωνα με την παράγραφο 1 του παρόντος άρθρου, μπορούν να υποβάλλονται σε αμοιβαία συμφωνημένο συνδιαλλάκτη ή μεσολαβητή.
   Αν οι αξιώσεις ή διαφωνίες δεν καταστεί δυνατό να διακανονισθούν με αυτή τη συνδιαλλαγή ή μεσολάβηση, οιοσδήποτε διάδικος μπορεί να προσφύγει σε διαιτητικό δικαστήριο. Κάθε διάδικος ορίζει έναν διαιτητή στο διαιτητικό δικαστήριο. Οι δύο διαιτητές που ορίζονται κατ’ αυτό τον τρόπο, ορίζουν έναν τρίτο διαιτητή, που θα είναι ο πρόεδρος. Εάν κάποιος από τους διαδίκους δεν έχει ορίσει διαιτητή μέσα σε δύο μήνες από την παραλαβή της γνωστοποίησης των άλλων μερών περί υποβολής της διαφωνίας στο διαιτητικό δικαστήριο, ή εάν οι δύο διαιτητές δεν μπορούν να συμφωνήσουν για το ορισμό του τρίτου διαιτητή μέσα σε δύο μήνες από το ορισμό τους, κάθε διάδικος μπορεί να ζητήσει από τον πρόεδρο του Διεθνούς Δικαστηρίου να τον ορίσει αυτός. Όταν ο πρόεδρος του Διεθνούς Δικαστηρίου είναι ομοεθνής κάποιου εκ των διαδίκων ή είναι ανίκανος να επιτελέσει το εν λόγω καθήκον για οποιοδήποτε άλλο λόγο, οι απαραίτητοι ορισμοί γίνονται από το αμέσως επόμενο σε αρχαιότητα μέλος του Διεθνούς Δικαστηρίου που δεν είναι ομοεθνής κανενός διαδίκου. Το διαιτητικό δικαστήριο αποφασίζει κατ’ εύλογη κρίση. Οι διαιτητές δεν έχουν εξουσία να επιδικάσουν αποζημιώσεις. Οι διαιτητές συμφωνούν σχετικά με τη διαδικασία της διαιτησίας. Έδρα της διαιτησίας είναι οι Βρυξέλλες και γλώσσα της διαιτησίας είναι η αγγλική. Η διαιτητική κρίση αναφέρει το σκεπτικό στο οποίο βασίστηκε και γίνεται δεκτή από τους διαδίκους ως τελική εκδίκαση της διαφωνίας. Κάθε διάδικος φέρει τα έξοδά του, ενώ όλες οι κοινές δαπάνες διανέμονται κατ’ ισομοιρία μεταξύ των διαδίκων.
   Άρθρο 9
   Έναρξη ισχύος
   1.   Η παρούσα συμφωνία αρχίζει να ισχύει την πρώτη ημέρα του πρώτου μηνός μετά την ημερομηνία κατά την οποία τα μέρη κοινοποιούν αμοιβαία την ολοκλήρωση των αναγκαίων προς τούτο εσωτερικών διαδικασιών τους.
   2.   Η παρούσα συμφωνία εφαρμόζεται προσωρινά από την ημερομηνία υπογραφής.
   3.   Η παρούσα συμφωνία παραμένει σε ισχύ καθόσον διαρκεί η συνεισφορά του ρωσικού μέρους στην επιχείρηση ΕΕ. Η λήξη της παρούσας συμφωνίας δεν θίγει τυχόν δικαιώματα ή υποχρεώσεις που προκύπτουν από την εκτέλεση της παρούσας συμφωνίας πριν τη λήξη της.

      Έγινε στις Βρυξέλλες, την 5η Νοεμβρίου 2008, σε δύο αντίτυπα, έκαστο στην αγγλική και στη ρωσική γλώσσα, αμφότερα εξίσου αυθεντικά.

            Για την Ευρωπαϊκή Ένωση

            Για τη Ρωσική Ομοσπονδία

   ΠΑΡΑΡΤΗΜΑ
   ΔΗΛΩΣΕΙΣ
   μνημονευόμενες στο άρθρο 2 παράγραφοι 5 και 6 της συμφωνίας
   Δήλωση των κρατών μελών της Ευρωπαϊκής Ένωσης:
   «Τα κράτη μέλη της Ευρωπαϊκής Ένωσης τα οποία εφαρμόζουν την κοινή δράση 2007/677/ΚΕΠΠΑ της 15ης Οκτωβρίου 2007 που αφορά τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και στην Κεντροαφρικανική Δημοκρατία (επιχείρηση EUFOR Tchad/RCA) θα προσπαθούν, στο βαθμό που τους το επιτρέπει η εσωτερική έννομη τάξη τους, να παραιτούνται κατά το δυνατόν από τις τυχόν αξιώσεις τους κατά της Ρωσικής Ομοσπονδίας για τον τραυματισμό ή θάνατο μελών του προσωπικού τους ή για ζημίες ή απώλειες περιουσιακών στοιχείων τους που χρησιμοποιούνται από την επιχείρηση ΕΕ, εάν ο τραυματισμός, ο θάνατος, η ζημία ή η απώλεια:

               —

               προκλήθηκε από μέλη του προσωπικού της Ρωσικής Ομοσπονδίας κατά την εκτέλεση καθηκόντων τους σχετικών με την επιχείρηση ΕΕ, εξαιρουμένης της περίπτωσης βαρείας αμέλειας ή δόλου, ή

               —

               ήταν αποτέλεσμα της χρήσης περιουσιακών στοιχείων της Ρωσικής Ομοσπονδίας, υπό τον όρο ότι τα περιουσιακά στοιχεία χρησιμοποιήθηκαν σε σχέση με την επιχείρηση ΕΕ, εξαιρουμένης της περίπτωσης βαρείας αμέλειας ή δόλου μελών τού από τη Ρωσική Ομοσπονδία προερχομένου προσωπικού της επιχείρησης ΕΕ, τα οποία και χρησιμοποιούσαν τα συγκεκριμένα περιουσιακά στοιχεία.»

         Δήλωση της Ρωσικής Ομοσπονδίας:
   «Η Ρωσική Ομοσπονδία η οποία συμβάλλει στη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και στην Κεντροαφρικανική Δημοκρατία (επιχείρηση EUFOR Tchad/RCA), η οποία διεξάγεται σύμφωνα με την κοινή δράση 2007/677/ΚΕΠΠΑ της 15ης Οκτωβρίου 2007, θα προσπαθεί, στο βαθμό που της το επιτρέπει η εσωτερική έννομη τάξη της, να παραιτείται κατά το δυνατόν από τις τυχόν αξιώσεις κατά οποιουδήποτε άλλου κράτους συμμετέχει στην επιχείρηση ΕΕ για τον τραυματισμό ή θάνατο μελών του προσωπικού της ή για ζημίες ή απώλειες περιουσιακών στοιχείων της που χρησιμοποιούνται από την επιχείρηση ΕΕ, εάν ο τραυματισμός, ο θάνατος, η ζημία ή η απώλεια:

               —

               προκλήθηκε από μέλη του προσωπικού κατά την εκτέλεση καθηκόντων τους σχετικών με την επιχείρηση ΕΕ, εξαιρουμένης της περίπτωσης βαρείας αμέλειας ή δόλου, ή

               —

               ήταν αποτέλεσμα της χρήσης περιουσιακών στοιχείων των κρατών που συμμετέχουν στην επιχείρηση ΕΕ, υπό τον όρο ότι τα περιουσιακά στοιχεία χρησιμοποιήθηκαν σε σχέση με την επιχείρηση, εξαιρουμένης της περίπτωσης βαρείας αμέλειας ή δόλου των μελών του προσωπικού της επιχείρησης ΕΕ που χρησιμοποιούν τα εν λόγω περιουσιακά στοιχεία.»


title: Απόφαση (ΕΕ) 2016/1522 του Ευρωπαϊκού Κοινοβουλίου, της 28ης Απριλίου 2016, σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2014

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/252

         ΑΠΌΦΑΣΗ (ΕΕ) 2016/1522 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 28ης Απριλίου 2016
   σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Αρχής για την Ασφάλεια των Τροφίμων για το οικονομικό έτος 2014
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2014,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Ευρωπαϊκής Αρχής για την Ασφάλεια των Τροφίμων για το οικονομικό έτος 2014, που συνοδεύεται από την απάντηση της Αρχής (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 12ης Φεβρουαρίου 2016, σχετικά με τη χορήγηση απαλλαγής στην Αρχή όσον αφορά την εκτέλεση του προϋπολογισμού για το οικονομικό έτος 2014 (05584/2016 — C8-0074/2016),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (4), και ιδίως το άρθρο 44,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Περιβάλλοντος, Δημόσιας Υγείας και Ασφάλειας των Τροφίμων (A8-0086/2016),

               1.

               χορηγεί απαλλαγή στον διευθύνοντα σύμβουλο της Ευρωπαϊκής Αρχής για την Ασφάλεια των Τροφίμων όσον αφορά την εκτέλεση του προϋπολογισμού της Αρχής για το οικονομικό έτος 2014·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον διευθύνοντα σύμβουλο της Ευρωπαϊκής Αρχής για την Ασφάλεια των Τροφίμων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 409 της 9.12.2015, σ. 160.

      (2)  Βλέπε υποσημείωση 1.

      (3)  ΕΕ L 298 της 26.10.2012, σ. 1.

      (4)  ΕΕ L 31 της 1.2.2002, σ. 1.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.


title: 2009/896/ΕΚ: Απόφαση του Συμβουλίου, της 30ής Νοεμβρίου 2009 , για τη σύναψη της συμφωνίας μεταξύ της Ευρωπαϊκής Κοινότητας και της Αντίγκουα και Μπαρμπούντα σχετικά με την απαλλαγή από την υποχρέωση θεώρησης για βραχεία διαμονή

text:
               8.12.2009

               EL

               Επίσημη Εφημερίδα της Ευρωπαϊκής Ένωσης

               L 321/38

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 30ής Νοεμβρίου 2009
   για τη σύναψη της συμφωνίας μεταξύ της Ευρωπαϊκής Κοινότητας και της Αντίγκουα και Μπαρμπούντα σχετικά με την απαλλαγή από την υποχρέωση θεώρησης για βραχεία διαμονή
   (2009/896/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 παράγραφος 2 στοιχείο β) περίπτωση (i), σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η Επιτροπή διαπραγματεύθηκε εξ ονόματος της Ευρωπαϊκής Κοινότητας συμφωνία με την της Αντίγκουα και Μπαρμπούντα σχετικά με την απαλλαγή από την υποχρέωση θεώρησης για βραχεία διαμονή («συμφωνία»).

               (2)

               Η συμφωνία αυτή υπογράφηκε εξ ονόματος της Κοινότητας στις 28 Μαΐου 2009 και εφαρμόστηκε έκτοτε προσωρινά, με την επιφύλαξη σύναψής της σε μεταγενέστερη ημερομηνία, σύμφωνα με την απόφαση 2009/478/ΕΚ (2) του Συμβουλίου.

               (3)

               Η συμφωνία θα πρέπει να εγκριθεί.

               (4)

               Η συμφωνία προβλέπει τη σύσταση μεικτής επιτροπής για τη διαχείριση της συμφωνίας, η οποία θεσπίζει τον εσωτερικό της κανονισμό. Είναι σκόπιμο να προβλεφθεί απλουστευμένη διαδικασία για την υιοθέτηση της κοινοτικής θέσης για τη θέσπιση του κανονισμού αυτού.

               (5)

               Σύμφωνα με τα άρθρα 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας, που επισυνάπτεται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, και με την επιφύλαξη του άρθρου 4 αυτού, τα κράτη μέλη αυτά δεν συμμετέχουν στην έκδοση της παρούσας απόφασης και δεν δεσμεύονται από αυτήν ούτε υπόκεινται στην εφαρμογή της,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Κοινότητας και της Αντίγκουα και Μπαρμπούντα σχετικά με την απαλλαγή από την υποχρέωση θεώρησης για βραχεία διαμονή (3) εγκρίνεται εξ ονόματος της Κοινότητας.
   Άρθρο 2
   Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 8 παράγραφος 1 της συμφωνίας (4).
   Άρθρο 3
   Η Επιτροπή, επικουρούμενη από εμπειρογνώμονες των κρατών μελών, εκπροσωπεί την Κοινότητα στη μεικτή επιτροπή εμπειρογνωμόνων που συγκροτείται βάσει του άρθρου 6 της συμφωνίας.
   Άρθρο 4
   Η θέση της Κοινότητας στο πλαίσιο της μεικτής επιτροπής εμπειρογνωμόνων όσον αφορά την υιοθέτηση του εσωτερικού κανονισμού της όπως προβλέπεται στο άρθρο 6 παράγραφος 4 της συμφωνίας εγκρίνεται από την Επιτροπή μετά από διαβούλευση με ειδική επιτροπή η οποία διορίζεται από το Συμβούλιο.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 30 Νοεμβρίου 2009.

            Για το Συμβούλιο

            Η Πρόεδρος

         B. ASK

      (1)  Γνώμη της 20.10.2009 (δεν δημοσιεύθηκε ακόμα στην ΕΕ)

      (2)  EE L 169 της 30.6.2009, σ. 1.

      (3)  Η συμφωνία βρίσκεται στην ΕΕ L 169 της 30.6.2009, σ. 3.

      (4)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


title: Απόφαση (ΕΕ) 2015/1695 του Ευρωπαϊκού Κοινοβουλίου, της 29ης Απριλίου 2015, σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης Clean Sky για το οικονομικό έτος 2013

text:
               30.9.2015

               EL

               Επίσημη Εφημερίδα της Ευρωπαϊκής Ένωσης

               L 255/371

      ΑΠΟΦΑΣΗ (ΕΕ) 2015/1695 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
      της 29ης Απριλίου 2015
      σχετικά με την απαλλαγή όσον αφορά την εκτέλεση του προϋπολογισμού της κοινής επιχείρησης Clean Sky για το οικονομικό έτος 2013
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

                  —

                  έχοντας υπόψη τους οριστικούς ετήσιους λογαριασμούς της κοινής επιχείρησης Clean Sky για το οικονομικό έτος 2013,

                  —

                  έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της κοινής επιχείρησης Clean Sky για το οικονομικό έτος 2013, που συνοδεύεται από τις απαντήσεις της κοινής επιχείρησης (1),

                  —

                  έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2013, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τη σύσταση του Συμβουλίου, της 17ης Φεβρουαρίου 2015, σχετικά με τη χορήγηση απαλλαγής στην κοινή επιχείρηση όσον αφορά την εκτέλεση του προϋπολογισμού για το οικονομικό έτος 2013 (05306/2015 — C8-0049/2015),

                  —

                  έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

                  —

                  έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (3),

                  —

                  έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (4), και ιδίως το άρθρο 209,

                  —

                  έχοντας υπόψη τον κανονισμό (ΕΚ) αριθ. 71/2008 του Συμβουλίου, της 20ής Δεκεμβρίου 2007, για τη σύσταση της κοινής επιχείρησης Clean Sky (5),

                  —

                  έχοντας υπόψη τον κανονισμό (ΕΕ) αριθ. 558/2014 του Συμβουλίου, της 6ης Μαΐου 2014, σχετικά με την κοινή επιχείρηση Clean Sky 2 (6), και ιδίως το άρθρο 1 παράγραφος 2 και το άρθρο 12,

                  —

                  έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (7),

                  —

                  έχοντας υπόψη τον κατ' εξουσιοδότηση κανονισμό (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (8),

                  —

                  έχοντας υπόψη το άρθρο 94 και το παράρτημα V του Κανονισμού του,

                  —

                  έχοντας υπόψη την έκθεση της Επιτροπής Ελέγχου του Προϋπολογισμού (A8-0107/2015),

         1.

            χορηγεί απαλλαγή στον εκτελεστικό διευθυντή της κοινής επιχείρησης Clean Sky 2 όσον αφορά την εκτέλεση του προϋπολογισμού της κοινής επιχείρησης Clean Sky για το οικονομικό έτος 2013·

         2.

            εκθέτει τις παρατηρήσεις του στο ψήφισμα που ακολουθεί·

         3.

            αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στον εκτελεστικό διευθυντή της κοινής επιχείρησης Clean Sky 2, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

               Ο Πρόεδρος

            Martin SCHULZ

               Ο Γενικός Γραμματέας

            Klaus WELLE

         (1)  ΕΕ C 452 της 16.12.2014, σ. 17.

         (2)  ΕΕ C 452 της 16.12.2014, σ. 18.

         (3)  ΕΕ L 248 της 16.9.2002, σ. 1.

         (4)  ΕΕ L 298 της 26.10.2012, σ. 1.

         (5)  ΕΕ L 30 της 4.2.2008, σ. 1.

         (6)  ΕΕ L 169 της 7.6.2014, σ. 77.

         (7)  ΕΕ L 357 της 31.12.2002, σ. 72.

         (8)  ΕΕ L 38 της 7.2.2014, σ. 2.


Avis juridique important

|

31995D0145

95/145/ΕΚ, ΕΚΑΧ: Απόφαση του Συμβουλίου και της Επιτροπής της 10ης Απριλίου 1995 σχετικά με τη σύναψη της συμφωνίας μεταξύ των Ευρωπαϊκών Κοινοτήτων και της κυβέρνησης των Ηνωμένων Πολιτειών της Αμερικής σχετικά με την εφαρμογή της νομοθεσίας τους περί ανταγωνισμού

Επίσημη Εφημερίδα αριθ. L 095 της 27/04/1995 σ. 0045 - 0046

ΑΠΟΦΑΣΗ ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ της 10ης Απριλίου 1995 σχετικά με τη σύναψη της συμφωνίας μεταξύ των Ευρωπαϊκών Κοινοτήτων και της κυβέρνησης των Ηνωμένων Πολιτειών της Αμερικής σχετικά με την εφαρμογή της νομοθεσίας τους περί ανταγωνισμού (95/145/ΕΚ, ΕΚΑΧ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣΚΑΙ Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 87 και 235, σε συνδυασμό με το άρθρο 228 παράγραφος 3 πρώτο εδάφιο,τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως τα άρθρα 65 και 66,την πρόταση της Επιτροπής,τη γνώμη του Ευρωπαϊκού Κοινοβουλίου (1),Εκτιμώντας:ότι η προσφυγή στο άρθρο 235 της συνθήκης περί ιδρύσεως της Ευρωπαϊκής Κοινότητας επιβάλλεται επειδή στο κείμενο της συμφωνίας περιλαμβάνονται συγχωνεύσεις και αποκτήσεις ελέγχου, οι οποίες διέπονται από τον κανονισμό (ΕΟΚ) αριθ. 4064/89 του Συμβουλίου της 21ης Δεκεμβρίου 1989 για τον έλεγχο των συγκεντρώσεων μεταξύ επιχειρήσεων (2), που βασίζεται κυρίως στο άρθρο αυτό 7ότι, λόγω της αυξανόμενης διεθνούς διάστασης των προβλημάτων του ανταγωνισμού, θα πρέπει να ενισχυθεί η διεθνής συνεργασία σ' αυτόν τον τομέα 7ότι, προς τούτο, η Επιτροπή διαπραγματεύθηκε με την κυβέρνηση των Ηνωμένων Πολιτειών της Αμερικής συμφωνία σχετικά με την εφαρμογή της νομοθεσίας περί ανταγωνισμού των Ευρωπαϊκών Κοινοτήτων και των Ηνωμένων Πολιτειών της Αμερικής 7ότι θα πρέπει να εγκριθεί η συμφωνία αυτή συμπεριλαμβανομένης της ανταλλαγής ερμηνευτικών επιστολών,ΑΠΟΦΑΣΙΖΟΥΝ:Άρθρο 1 Η συμφωνία μεταξύ των Ευρωπαϊκών Κοινοτήτων και της κυβέρνησης των Ηνωμένων Πολιτειών της Αμερικής σχετικά με την εφαρμογή της νομοθεσίας τους περί ανταγωνισμού, συμπεριλαμβανομένης της ανταλλαγής ερμηνευτικών επιστολών, εγκρίνεται εξ ονόματος της Ευρωπαϊκής Κοινότητας και της Ευρωπαϊκής Κοινότητας Άνθρακα και Χάλυβα.Τα κείμενα της συμφωνίας και της ανταλλαγής ερμηνευτικών επιστολών, στην αγγλική γλώσσα επισυνάπτονται στην παρούσα απόφαση.Άρθρο 2 Η συμφωνία εφαρμόζεται από την 23η Σεπτεμβρίου 1991.Άρθρο 3 Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να κοινοποιήσουν την έγκριση της συμφωνίας εξ ονόματος της Ευρωπαϊκής Κοινότητας στην κυβέρνηση των Ηνωμένων Πολιτειών της Αμερικής, καθώς και να υπογράψουν την ανταλλαγή ερμηνευτικών επιστολών.Η Επιτροπή ορίζει το ή τα πρόσωπα που είναι αρμόδια να κοινοποιήσουν την έγκριση της συμφωνίας εξ ονόματος της Ευρωπαϊκής Κοινότητας Άνθρακα και Χάλυβα στην κυβέρνηση των Ηνωμένων Πολιτειών της Αμερικής, καθώς και να υπογράψουν την ανταλλαγή ερμηνευτικών επιστολών.Λουξεμβούργο, 10 Απριλίου 1995.Για το ΣυμβούλιοΟ ΠρόεδροςJ. PUECHΓια την ΕπιτροπήΟ ΠρόεδροςJ. SANTER(1) Γνώμη που διατυπώθηκε στις 20 Ιανουαρίου 1995 (ΕΕ αριθ. C 43 της 20. 2. 1995) και στις 17 Μαρτίου 1995 (ΕΕ αριθ. C 89 της 10. 4. 1995).(2) ΕΕ αριθ. L 395 της 30. 12. 1989, σ. 1 (διορθωτικό στην ΕΕ αριθ. L 257 της 21. 9. 1990, σ. 13.).


Avis juridique important

|

31995D0414

95/414/ΕΚ: Απόφαση του Συμβουλίου της 17ης Ιουλίου 1995 σχετικά με τη σύναψη από την Ευρωπαϊκή Κοινότητα της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας, αφενός, και της Ρωσικής Ομοσπονδίας, αφετέρου,

Επίσημη Εφημερίδα αριθ. L 247 της 13/10/1995 σ. 0001 - 0001

ΑΠΟΦΑΣΗ ΤΟΥ ΣΥΜΒΟΥΛΙΟΥ της 17ης Ιουλίου 1995 σχετικά με τη σύναψη από την Ευρωπαϊκή Κοινότητα της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενεργείας, αφενός, και της Ρωσικής Ομοσπονδίας, αφετέρου,(95/414/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113 σε συνδυασμό με το άρθρο 228 παράγραφος 2 πρώτο εδάφιο,την πρόταση της Επιτροπής,τη γνώμη του Ευρωπαϊκού Κοινοβουλίου,Εκτιμώντας ότι, μέχρι την έναρξη ισχύος της συμφωνίας εταιρικής σχέσης και συνεργασίας που υπεγράφη στην Κέρκυρα στις 24 Ιουνίου 1994, είναι αναγκαία η εξ ονόματος της Ευρωπαϊκής Κοινότητας έγκριση της ενδιάμεσης συμφωνίας μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενεργείας, αφενός, και της Ρωσικής Ομοσπονδίας, αφετέρου, για το εμπόριο και εμπορικά θέματα, που μονογραφήθηκε στις 29 Δεκεμβρίου 1994,ΑΠΟΦΑΣΙΖΕΙ:Άρθρο 1Εγκρίνεται εξ ονόματος της Ευρωπαϊκής Κοινότητας η ενδιάμεση συμφωνία για το εμπόριο και εμπορικά θέματα, μεταξύ της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενεργείας, αφενός, και της Ρωσικής Ομοσπονδίας, αφετέρου, καθώς και το αντίστοιχο πρωτόκολλο και οι δηλώσεις.Το κείμενο της ενδιάμεσης συμφωνίας επισυνάπτεται στην παρούσα απόφαση.Άρθρο 2Ο πρόεδρος του Συμβουλίου εξουσιοδοτείται να ορίσει τα πρόσωπα τα αρμόδια να υπογράψουν την ενδιάμεση συμφωνία (1).Άρθρο 3Ο πρόεδρος του Συμβουλίου προβαίνει εξ ονόματος της Ευρωπαϊκής Κοινότητας στη γνωστοποίηση που προβλέπεται στο άρθρο 36 της ενδιάμεσης συμφωνίας.Βρυξέλλες, 17 Ιουλίου 1995.Για το ΣυμβούλιοΟ ΠρόεδροςJ. SOLANA(1) Η ημερομηνία έναρξης της παρούσας συμφωνίας θα δημοσιευθεί στην Επίσημη Εφημερίδα των Ευρωπαϊκών Κοινοτήτων, με φροντίδα της Γενικής Γραμματείας του Συμβουλίου.


title: 90/617/ΕΟΚ: Απόφαση του Συμβουλίου της 27ης Ιουλίου 1990 σχετικά με τη σύναψη της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Ινδονησίας για το εμπόριο κλωστοϋφαντουργικών προϊόντων

text:
Αριθ. L 329/42                             Επίσημη Εφημερίδα των Ευρωπαϊκών Κοινοτήτων                              28 . 11 . 90
                                                  ΑΠΟΦΑΣΗ ΤΟΥ ΣΥΜΒΟΥΛΙΟΥ
                                                       της 27ης Ιουλίου 1990   '
                   σχετικά f» τη σύναψη της συμφωνίας μεταξύ της Ευρωπαϊκής Οικονομικής Κοινότητας και της
                           Δημοκρατίας της Ινδονησίας για το εμπόριο κλωστοϋφαντουργικών προϊόντων
                                                           (90/617/EOK)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,                              κλωστοϋφαντουργικών προϊόντων, εγκρίνεται εξ ονόματος
                                                                     της Κοινότητας.
Έχοντας υπόψη:
τη συνθήκη για την ίδρυση της Ευρωπαϊκής Οικονομικής                 Το κείμενο της συμφωνίας επισυνάπτεται στην παρούσα
Κοινότητας, και ιδίως το άρθρο 113 ,                                 απόφαση .
την πρόταση της Επιτροπής,
Εκτιμώντας ότι πρέπει να εγκριθεί η συμφωνία που αποτέλε                                     Άρθρο 2
σε αντικείμενο διαπραγματεύσεων μεταξύ της Ευρωπαϊκής
Οικονομικής Κοινότητας και της Δημοκρατίας της Ινδονη               O Πρόεδρος του Συμβουλίου εξουσιοδοτείται να ορίσει το
σίας για το εμπόριο κλωστοϋφαντουργικών προϊόντων, που               πρόσωπο το οποίο είναι αρμόδιο να υπογράψει τη συμφωνία
μονογραφήθηκε στις Βρυξέλλες στις 28 Ιουνίου 1986 και                δεσμεύοντας την Κοινότητα.
εφαρμόζεται προσωρινά, με την απόφαση 87/421 /ΕΟΚ 0)
από την 1η Ιανουαρίου 1987,
                                                                     Βρυξέλλες, 27 Ιουλίου 1990.
ΑΠΟΦΑΣΙΖΕΙ :
                              Άρθρο 1                                                                    Για το Συμβούλιο
H συμφωνία μεταξύ της Ευρωπαϊκής Οικονομικής Κοινό                                                         O Πρόεδρος
τητας και της Δημοκρατίας της Ινδονησίας για το εμπόριο                                                      E. RUΒΒΙ
(') ΕΕ αριθ. L 233 της 19. 8. 1987, σ. 38.


title: 2012/311/ΕΕ: Απόφαση του Συμβουλίου, της 7ης Ιουνίου 2012 , για καθορισμό της θέσης της Ευρωπαϊκής Ένωσης στην επιτροπή επισιτιστικής βοήθειας όσον αφορά την παράταση της σύμβασης επισιτιστικής βοήθειας του 1999

text:
               19.6.2012

               EL

               Επίσημη Εφημερίδα της Ευρωπαϊκής Ένωσης

               L 158/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 7ης Ιουνίου 2012
   για καθορισμό της θέσης της Ευρωπαϊκής Ένωσης στην επιτροπή επισιτιστικής βοήθειας όσον αφορά την παράταση της σύμβασης επισιτιστικής βοήθειας του 1999
   (2012/311/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 214 παράγραφος 4, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η σύμβαση για την επισιτιστική βοήθεια του 1999 (εφεξής ΣΕΒ) συνάφθηκε από την Ευρωπαϊκή Κοινότητα με την απόφαση 2000/421/ΕΚ του Συμβουλίου (1) και παρατάθηκε με διάφορες αποφάσεις της επιτροπής επισιτιστικής βοήθειας.

               (2)

               Η ισχύουσα ΣΕΒ λήγει στις 30 Ιουνίου 2012 και το θέμα της ενδεχόμενης παράτασης της θα συζητηθεί κατά τη σύνοδο της επιτροπής επισιτιστικής βοήθειας που θα πραγματοποιηθεί τον Ιούνιο του 2012.

               (3)

               Σύμφωνα με το άρθρο XXV στοιχείο β) της σύμβασης επισιτιστικής βοήθειας, η παράταση συναρτάται από το αν η σύμβαση για την εμπορία σιτηρών του 1995 παραμένει σε ισχύ. Στις 6 Ιουνίου 2011 το Διεθνές Συμβούλιο Σιτηρών αποφάσισε να την παρατείνει μέχρι τις 30 Ιουνίου 2013.

               (4)

               Κατά την 103η σύνοδο της επιτροπής επισιτιστικής βοήθειας, της 14ης Δεκεμβρίου 2010, τα μέλη της συμφώνησαν να αρχίσει η επίσημη διαδικασία αναδιαπραγμάτευσης της ΣΕΒ, με μια σειρά συναντήσεων διαπραγμάτευσης.

               (5)

               Επειδή η ισχύουσα ΣΕΒ λήγει, και η διάδοχος αυτής σύμβαση επισιτιστικής βοήθειας θα τεθεί σε ισχύ την 1η Ιανουαρίου 2013, υπάρχει κενό έξι μηνών μεταξύ της λήξης της ΣΕΒ και της έναρξης ισχύος της νέας σύμβασης επισιτιστικής βοήθειας.

               (6)

               Στην 105η σύνοδο της Επιτροπής για την επισιτιστική βοήθεια στις 30 Νοεμβρίου 2011, τα μέρη συμφώνησαν ότι θα έπρεπε να αποφευχθεί μία επικάλυψη με τη νέα σύμβαση και ότι θα ήταν προτιμότερο ένα κενό έξι μηνών από μια παράταση της ΣΕΒ.

               (7)

               Η Ευρωπαϊκή Επιτροπή, η οποία αντιπροσωπεύει την Ευρωπαϊκή Ένωση στην επιτροπή επισιτιστικής βοήθειας, θα πρέπει, ως εκ τούτου, να εξουσιοδοτηθεί να αντιταχθεί στην επίτευξη συναίνεσης στην επιτροπή επισιτιστικής βοήθειας υπέρ αυτής της παράτασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση της Ευρωπαϊκής Ένωσης στην επιτροπή επισιτιστικής βοήθειας θα είναι να αντιταχθεί στην επίτευξη συναίνεσης στην επιτροπή επισιτιστικής βοήθειας, δυνάμει του άρθρου 13 του καταστατικού της ΣΕΒ, υπέρ της παράτασης της σύμβασης επισιτιστικής βοήθειας.
   Άρθρο 2
   Η Επιτροπή εξουσιοδοτείται να υποστηρίξει τη θέση αυτή στην επιτροπή επισιτιστικής βοήθειας.
   Άρθρο 3
   Η παρούσα απόφαση αρχίζει να ισχύει από την ημέρα της έκδοσής της.

      Λουξεμβούργο, 7 Ιουνίου 2012.

            Για το Συμβούλιο

            Ο Πρόεδρος

         M. BØDSKOV

      (1)  ΕΕ L 163 της 4.7.2000, σ. 37.


title: 2012/434/ΕΕ: Απόφαση του Συμβουλίου, της 24ης Ιουλίου 2012 , για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας σχετικά με τη διατήρηση των δεσμεύσεων που περιλαμβάνονται στην ισχύουσα συμφωνία εταιρικής σχέσης και συνεργασίας ΕΕ-Ρωσίας όσον αφορά τις συναλλαγές στον τομέα των υπηρεσιών

text:
               27.7.2012

               EL

               Επίσημη Εφημερίδα της Ευρωπαϊκής Ένωσης

               L 200/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 24ης Ιουλίου 2012
   για τη σύναψη της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας σχετικά με τη διατήρηση των δεσμεύσεων που περιλαμβάνονται στην ισχύουσα συμφωνία εταιρικής σχέσης και συνεργασίας ΕΕ-Ρωσίας όσον αφορά τις συναλλαγές στον τομέα των υπηρεσιών
   (2012/434/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Σύμφωνα με την απόφαση 2012/107/EE του Συμβουλίου (1), η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας σχετικά με τη διατήρηση των δεσμεύσεων που περιλαμβάνονται στην ισχύουσα συμφωνία εταιρικής σχέσης και συνεργασίας ΕΕ-Ρωσίας όσον αφορά τις συναλλαγές στον τομέα των υπηρεσιών (στο εξής «συμφωνία») υπεγράφη στις 16 Δεκεμβρίου 2011, με την επιφύλαξη της σύναψής της.

               (2)

               Η συμφωνία θα πρέπει να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ένωσης η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας σχετικά με τη διατήρηση των δεσμεύσεων που περιλαμβάνονται στην ισχύουσα συμφωνία εταιρικής σχέσης και συνεργασίας ΕΕ-Ρωσίας όσον αφορά τις συναλλαγές στον τομέα των υπηρεσιών (2).
   Άρθρο 2
   Ο πρόεδρος του Συμβουλίου ορίζει το πρόσωπο που εξουσιοδοτείται να προβεί, εξ ονόματος της Ένωσης, στην κοινοποίηση που προβλέπεται στη συμφωνία, ούτως ώστε να εκφραστεί η συναίνεση της Ένωσης για δέσμευσή της από τη συμφωνία (3).
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 24 Ιουλίου 2012.

            Για το Συμβούλιο

            Ο Πρόεδρος

         Α. Δ. ΜΑΥΡΟΓΙΑΝΝΗΣ

      (1)  ΕΕ L 57 της 29.2.2012, σ. 43.

      (2)  Η συμφωνία, μαζί με την απόφαση υπογραφής της, δημοσιεύθηκε στην ΕΕ L 57 της 29.2.2012, σ. 44.

      (3)  Η ημερομηνία έναρξης ισχύος της συμφωνίας δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.


Avis juridique important

|

31995D0355

95/355/Ευρατόμ: Απόφαση της Επιτροπής της 28ης Ιουνίου 1995 που αφορά τη σύναψη μνημονίου συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της κυβέρνησης του Καναδά στο πεδίο της ελεγχόμενης πυρηνικής σύντηξης, από την Επιτροπή και εξ ονόματος της Κοινότητας

Επίσημη Εφημερίδα αριθ. L 211 της 06/09/1995 σ. 0030 - 0030

ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουνίου 1995 που αφορά τη σύναψη μνημονίου συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της κυβέρνησης του Καναδά στο πεδίο της ελεγχόμενης πυρηνικής σύντηξης, από την Επιτροπή και εξ ονόματος της Κοινότητας (95/355/Ευρατόμ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 παράγραφος 2,Εκτιμώντας ότι το Συμβούλιο, στην απόφασή του της 20ής Φεβρουαρίου 1995, ενέκρινε τη σύναψη μνημονίου συμφωνίας συνεργασίας από την Επιτροπή, μεταξύ της Ευρωπαϊκής Κοινότητας Ατομικής Ενέργειας και της κυβέρνησης του Καναδά στο πεδίο της ελεγχόμενης πυρηνικής σύντηξης,ΑΠΟΦΑΣΙΖΕΙ:Άρθρο 1Με την παρούσα συνάπτεται εξ ονόματος της Κοινότητας μνημόνιο συμφωνίας συνεργασίας μεταξύ της Ευρωπαϊκής Κοινότητας Ατομικής Ενέργειας και της κυβέρνησης του Καναδά στο πεδίο της ελεγχόμενης πυρηνικής σύντηξης.Το κείμενο του μνημονίου συμφωνίας επισυνάπτεται στην παρούσα απόφαση.Άρθρο 2Το μέλος της Επιτροπής, αρμόδιο σε θέματα επιστήμης, έρευνας και ανάπτυξης, ή ο διορισμένος εκπρόσωπός του εξουσιοδοτείται να υπογράψει το μνημόνιο συμφωνίας, το οποίο δεσμεύει την Ευρωπαϊκή Κοινότητα Ατομικής Ενέργειας.Βρυξέλλες, 28 Ιουνίου 1995.Για την ΕπιτροπήJacques SANTERΟ Πρόεδρος